# BÉKÉS MEGYEI ÖNKORMÁNYZATI HIVATAL

 TITKÁRSÁGI ÉS JOGI OSZTÁLY

 5601 Békéscsaba, Derkovits sor 2., Pf.: 118

 Telefon: 66/441-355 Telefax: 66/441-593

**Előterjesztés**

**Békés Megye Képviselő-testülete 2010. június 25-i ülésére**

**Tárgy**: Javaslat Békés Megye Közoktatási Közalapítványa megszüntetésére

**Tisztelt Képviselő-testület!**

Békés Megye Önkormányzata és Békéscsaba Megyei Jogú Város Önkormányzata az alap és középfokú neveléssel és oktatással kapcsolatos megyei és országos fejlesztési tervekben jóváhagyott körzeti, térségi és országos közoktatási feladatok támogatására 1997-ben hozta létre Békés Megye Közoktatási Közalapítványát (a továbbiakban. Közalapítvány).

A kiemelkedően közhasznú szervezet az alapító okirata szerint elsősorban az alábbi célok megvalósítására lett létrehozva:

az óvodáztatás szakmai feltételeinek javítása, az általános iskoláknál a NAT bevezetésének segítése, a 9-10. osztályok középiskolákban történő indításának személyi, tárgyi feltételeinek javítása, a középfokú oktatásnál a szakmaváltás, OKJ-s szakmákra való átállás személyi, tárgyi feltételeinek javítása, a nagyobb arányú érettségire felkészítő képzés támogatása, intézményirányító társulások segítése, a különleges gondozást, rehabilitációs célú foglalkoztatást és gyógypedagógiai nevelést szolgáló tevékenységek támogatása, a nemzeti és etnikai kisebbségek nevelésével, oktatásával kapcsolatos feladatok támogatása, a művészeti neveléssel, oktatással kapcsolatos feladatok támogatása, a kollégiumok, diákotthonok fejlesztésének segítése, a felnőttoktatással kapcsolatos célok támogatása, a pedagógiai szakmai szolgáltatás fejlesztésének támogatása, a pedagógiai szakszolgálatok fejlesztésének támogatása.

A Közalapítvány a Magyar Köztársaság 2008. és 2009. évi költségvetéséről szóló törvény alapján 2008-ban 40.250.994.- Ft, 2009-ben pedig 19.790.899.- Ft központi költségvetési támogatásban részesült. A törvény értelmében a támogatást a megyei fejlesztési tervben megfogalmazott célok és feladatok támogatására és a pedagógusok állandó helyettesítési rendszerének működtetésére lehetett felhasználni. Ezzel szemben az államháztartási rendszeren kívülről pályázati díjakból keletkezett a Közalapítványnak bevétele, 2008.-ban 2.906 eFt, tavaly pedig mindösszesen 740 eFt.

Az államháztartásról szóló 1992. évi XXXVIII. törvény és egyes kapcsolódó törvények módosításáról szóló 2006. évi LXV. törvény (a továbbiakban: Törvény) hatálybalépésével egyidejűleg hatályát vesztette a Polgári Törvénykönyvről szóló 1959. évi IV. törvény (a továbbiakban: Ptk.) közalapítványokat szabályozó 74/G. §-a. Mindezek értelmében 2006. évi augusztus hó 24. napjától a megyei önkormányzat már nem hozhat létre közalapítványt sem, egyúttal a Törvény hatálybalépése előtt nyilvántartásba vett közalapítványok működésére a Ptk. alapítványra vonatkozó rendelkezéseit kell a Törvény 1. § (2) bekezdés a)-f) pontjaiban foglalt eltérésekkel alkalmazni.

A Törvény 1. § (3) bekezdése szerint:

„(3) Ha törvény vagy önkormányzati rendelet eltérően nem rendelkezik, kötelező egy éven belül kezdeményezni a megszüntetést, ha a közalapítvány vagyonán belül az államháztartáson kívüli eredetű bevétel – így különösen: juttatás, adomány – aránya (a működés megkezdésének évét nem számítva) két éven át 80% alatti.”

A Közalapítvány alapító okiratának VIII/ 4. pontja értelmében: „A megszűnéskor meglévő alapítványi vagyon a hitelezők kielégítése után, az alapítókat illeti meg. Erről a nyilvánosságot megfelelően kötelesek tájékoztatni az alapítók, akik azt továbbra is csak a közalapítvány céljaihoz hasonló célokra használhatják fel.”

Figyelembe véve az idézett jogszabályi kötelezettséget, az alapító okirat rendelkezését és a Közalapítvány bevételeivel kapcsolatos körülményeket, javasoljuk a Közalapítvány megszüntetését, azzal, hogy az alapító önkormányzatok Hivatalai legyenek kötelesek a közalapítvány vagyonát – a hitelezők kielégítését követően – a megszűnt Közalapítvány céljához hasonló célra fordítani, és erről a nyilvánosságot megfelelően tájékoztatni.

Kérem a Képviselő-testületet, hogy az alábbi határozati javaslatot fogadja el.

**Határozati javaslat:**

Békés Megye Képviselő-testülete

1. mint alapító az államháztartásról szóló 1992. évi XXXVIII. törvény és az egyes kapcsolódó törvények módosításáról szóló 2006. évi LXV. törvény 1. § (3) bekezdése alapján kezdeményezi a Békés Megyei Bíróságon (Pk.60.141/1998) a Békés Megye Közoktatási Közalapítványa (a továbbiakban: Közalapítvány) megszüntetését.
2. felhatalmazza a Békés Megyei Főjegyzőt a szükséges intézkedések megtételére, a Közalapítvány megszüntetésére irányuló bírósági eljárás megindításának a képviselő-testület nevében történő kezdeményezésére és a bírósági eljárásban való képviseletére.
3. utasítja a Közalapítvány Kuratóriumát, hogy a megszűnés napjával, mint mérlegfordulónappal készítse el a számviteli törvény szerinti egyes egyéb szervezetek beszámolókészítési és könyvvezetési kötelezettségének sajátosságairól szóló 224/2000. (XII. 19.) Korm. rendelet 6. §-a szerinti beszámolóját.
4. kezdeményezi Békéscsaba Megyei Jogú Város Önkormányzatának, mint társalapítónak az egyetértése esetén, hogy a Közalapítvány megszüntetése és a pénzügyi kötelezettségek teljesítését követően a Közalapítvány megmaradt pénzbeli vagyonának ½ része a Békés Megyei Önkormányzati Hivatal, további ½ része pedig Békéscsaba Megyei Jogú Város Polgármesteri Hivatala költségvetési előirányzatába kerüljön átvezetésre, azzal, hogy mindkét költségvetési szerv köteles azt a Közalapítvány alapító okiratában meghatározott célokhoz hasonló célokra fordítani és erről a nyilvánosságot közleményben tájékoztatni. A megszűnő Közalapítvány ingó vagyona (nem pénzbeli) is az alapítók Hivatalaihoz kerül átadásra, az egyes vagyonelemek forgalmi értéke alapján ½-½ rész szerinti megosztásban.
5. köszönetét fejezi ki a Kuratóriumnak és Felügyelő Bizottságnak a Közalapítvány érdekében kifejtett munkájáért.

Felelős: a 2. és a 4.pontokban foglaltakért Dr. Dávid Sándor megyei főjegyző

 a 3. pontban foglaltakért Dr. Hajnal Lajos a Kuratórium elnöke

Határidő: értelem szerint folyamatosan

Békéscsaba, 2010. június 17.

 Dr. Pacsika György

     mb. osztályvezető